mteb/MultiEupSlovakGenderClassification huggingface dataset:
Vážená pani predsedajúca, nedostatok hnojív a ich vysoká cena je úzko spätá s ruskou agresiou na Ukrajine a výpadkom tradičných dodávok plynu. Nedostatok plynu sme zvládli, odstrihli sme sa od Ruska a diverzifikovali dodávateľov, no zároveň sme cielene zvýšili úspory a výrazne nasadili alternatívy.  Rovnaký postup potrebujeme uplatniť aj v otázke hnojív, no neviem sa zbaviť pocitu, že tu ostávame len v akejsi prvej fáze riešenia. Diverzifikujeme dodávateľov a prípadne vyrábame viac, len aby sme zachovali poľnohospodárstvo vo vyjazdených koľajach. Pramálo sa zamýšľame nad úsporami a alternatívne postupy narážajú na odpor agroestablišmentu. No táto kríza je príležitosťou. Príležitosťou pre alternatívne postupy, pre dôslednú prácu s pôdou a životom v nej, pre podporu prirodzených cyklov živín, pre organické alternatívy, pre prírode blízke postupy, pre ekologické poľnohospodárstvo či pre regeneratívne obrábanie pôdy, kedy umelé hnojivá nie sú potrebné na zabezpečenie kvalitnej produkcie. Všetky tieto postupy máme zakotvené v stratégii Farm to Fork. To, čo potrebujeme pre zlepšenie situácie, je dôsledné implementovanie v praxi.
Vážená pani predsedajúca, som etnický Róm. Ak by Hitler vyhral vojnu, ja by som tu dnes nebol. Mnohí z vás by tu dnes neboli. Rýchlo sme zabudli na to, čo sa dialo, keď sa v minulosti dovolilo myslieť si, že existuje nejaká nadradená rasa. Neexistuje žiadna nadradená rasa, neexistuje žiadny podradný človek. Spoločnosť sa za posledné roky výrazne zradikalizovala. Musíme si otvoriť oči a priznať si, že extrémisti majú aj našou vinou, v podstate, narastajú na sile. Celý čas o tom len rozprávame a nečinne sa prizeráme.  Vojna na Blízkom východe dnes rozšírila antisemitizmus a nenávisť voči moslimom. Dlhodobo hovorím, že extrémizmus, neofašizmus či nenávisť naberá v Európe na sile. Dnes sú takíto ľudia dokonca súčasťou mnohých parlamentov či vlád. Popierajú holokaust, velebia fašistický režim, šíria nenávisť voči Rómom, židom či moslimom. Koľko ľudí ešte musí zomrieť, kým začneme naozajstný boj proti nenávisti? Je dôležité, aby sme sa postavili k nenávistnej ideológii nie ako k názoru, ale ako k zločinu. Ten, kto hlása, že nejaká rasa je dokonalejšia ako iná, to nie je sloboda prejavu, to je zločin. Je hanbou tohto Parlamentu, že aj v tejto miestnosti sedia ľudia, ktorí popierajú holokaust. Vážení fašisti, holokaust sa stal a šírenie nenávisti voči akejkoľvek skupine je zločin. Vyzývam všetkých kompetentných, začnite, prosím, konečne trestať tých, ktorí sa správajú ako nadľudia a začnite chrániť obete zločinov z nenávisti.
Vážená pani predsedajúca, dovoľte mi povedať tri poznámky k tejto dôležitej téme. Po prvé, ruská zločinecká invázia na Ukrajine nám ukazuje, že Únia musí robiť pre obranný priemysel oveľa viac ako doteraz a musí tak robiť koordinovanejšie spolu s členskými štátmi. Po druhé, je zrejmé, že naša obranyschopnosť závisí od životaschopného obranného priemyslu, ktorý musí byť schopný reagovať na naše meniace sa okamžité, ale aj dlhodobé potreby súvisiace s obranou našich hodnôt a našej prosperity. Po tretie, finančná podpora pre obranný sektor bola v Európe dlhodobo poddimenzovaná vrátane prístupu podnikov k verejnému, ale aj k súkromnému kapitálu. Na toto najviac trpia najmä malé a stredné podniky. Kladiem teda dôraz na čo najrýchlejšie zverejnenie návrhov nariadenia o európskom obrannom investičnom programe, ako aj stratégie v oblasti európskeho obranného priemyslu, a to v takej forme, aby malé a stredné podniky boli v centre pozornosti oboch iniciatív. Keďže obranný priemysel bol dlhodobo budovaný na základe predovšetkým veľkých firiem, považujem účasť malých a stredných podnikov v obrannej stratégii a v obrannom priemysle za kľúčovú nielen z hľadiska rýchlejšieho naplnenia potrieb našej obrany, ale predovšetkým vzhľadom na inovatívnosť a konkurencieschopnosť celého obranného priemyslu.
Ďalším bodom programu je rozprava o správe, ktorú predkladá Adrián Vásquez Lázara v mene Výboru pre právne veci, o návrhu nariadenia o udeľovaní nútených licencií na účely krízového riadenia a o zmene nariadenia (ES) č. 816/2006 (
Vážený pán predsedajúci. Po nepokojoch na Ukrajine a v Bielorusku sme svedkami ďalšieho pokusu o destabilizáciu ďalšej postsocialistickej krajiny, tentokrát Kazachstanu.  Mainstreamové médiá najprv informovali, že protestujúci v Kazachstane sú len obyčajní ľudia, ktorým vadí desaťcentové zdraženie cien energií resp. plynu. Americký prezident Biden dokonca varoval kazašskú vládu a Ruskú federáciu pred porušovaním ľudských práv demonštrantov, pretože inak bude musieť Amerika zasiahnuť. Lenže potom niektorí z týchto demonštrantov zobrali do rúk zbrane a podpálili vládne budovy, podpálili štyri sídla televízií, obsadili medzinárodné letisko a odrezali hlavy dvom mladým policajtom. Jednoducho teroristi, ktorí sa pokúsili v Kazachstane o štátny prevrat.  A ja nepovažujem za správne, aby teraz Západ alebo Európska únia potvrdila Kazachstan len preto, že aj s podporou Ruskej federácie a ďalších krajín zabránili tomuto štátnemu prevratu. Jediní, koho tu treba odsúdiť, a nahlas, sú teroristi, ktorí tieto štátne prevraty rozpútavajú, financujú a podporujú.
Vážená pani predsedajúca, Európsky parlament dnes bude rozhodovať o pokračovaní programu na podporu investícií, ktorý niesol označenie Junckerov fond. Rezervy v efektívnosti a nie celkom dostatočnú transparentnosť Junckerovho fondu v minulosti kritizoval Európsky dvor audítorov.  Obávam sa, že ani teraz z každého investované eura od občanov nedosiahneme oveľa viac. Užitočnosť fondu sa totiž bude hodnotiť napríklad podľa počtu podporených podnikov.  Je to podobné, ako keby sme pri investovaní do diaľnic nemerali výsledky počtom postavených kilometrov, ale počtom firiem, ktoré peniaze dostali. Je preto podľa môjho názoru potrebné ešte urobiť veľa práce, aby sa zvýšila efektívnosť a transparentnosť. Je jasné, že tie peniaze pomáhajú, ale musia sa dostať do cieľa efektívne a transparentne.
Vážený pán predsedajúci, situácia marginalizovaných komunít v Európskej únii je mimoriadne vážnym problémom. Pandémia koronavírusu výrazne prispela k ďalšiemu prehĺbeniu chudoby, sociálneho vylúčenia aj zdravotného stavu znevýhodnených komunít obyvateľov.  V takých krajinách, ako je moja, Slovensko, ešte viac túto chudobu môžu prehĺbiť aj dôsledky sankcií na energetické zdroje z Ruska. Hovoríme dnes o elektrických autách, o digitalizácii, ale aj dnes ráno sa v Únii zobudilo 30 % Rómov v domácnostiach bez prístupu k pitnej vode. Toto je v 21. storočí neakceptovateľné a takto nemôžeme hovoriť ani o solidarite, ani o európskych hodnotách alebo sociálnej Európe.  Som rád, že aj komisárka dnes zdôraznila, že 80 % Rómov v Únii žije pod hranicou chudoby. V mojej krajine, na Slovensku, je k dnešnému dňu 50 rómskych osád úplne bez zdroja pitnej vody a spolu až 500 osád má prístup iba k verejnému vodovodu alebo ku studni. Osobne poznám desiatky Rómov a ich rodín z môjho rodného kraja a ich každodenné sociálne problémy a naozaj, verte mi, sú vážne.  Predstavte si, že slovenská vláda bude napriek sľubom o efektívnejšom čerpaní eurofondov do konca roku 2023 musieť pravdepodobne vracať viac ako dve tretiny peňazí z operačného programu Ľudské zdroje. Je pravdepodobné, že prídeme o viac ako 250 miliónov EUR, z ktorých mohli mať prospech aj znevýhodnené rómske komunity. Pani komisárka, s tým niečo musíme robiť.
Už dnes totiž zasahuje takmer do všetkých oblastí nášho života. Dokáže nám pomôcť v mnohých situáciách, a poskytuje úplne nové možnosti. Okrem toho, že nám umožňuje prispôsobiť učenie na mieru, čo má obrovský význam pre budúcnosť vzdelávacích systémov, vie ovplyvniť aj to, aké informácie sa k nám prostredníctvom sociálnych sietí dostanú, a tak mení naše myslenie a rozhodovanie. A tu je ten bod, keď musíme obzvlášť dbať na rozvoj kritického myslenia a digitálnej a mediálnej gramotnosti. Umelá inteligencia musí byť vždy založená na jasných požiadavkách transparentnosti. Užívatelia musia vždy byť oboznámení, že prichádzajú do kontaktu s umelou inteligenciou, a chápať základné rysy jej fungovania. Členské štáty by preto mali predovšetkým dbať na kvalitu vzdelávania, a to nielen toho na školách, ale celkom vzdelávania v spoločnosti všetkých vekových kategórií. Kľúčové je etický rozmer umelej inteligencie. Musíme zabezpečiť, aby nespôsobovala pokrivenie vnímania reality. šírenie dezinformácií, či manipuláciu za účelom dosiahnutia zisku, ale práve naopak, aby jej cieľom bola služba človeku a jeho dobru.
Odvolaná slovenská vláda na čele s povereným premiérom Hegerom zatiaľ ale iba diskutuje o nejakých reformách a investíciách a je otázne, či a kedy sa niečo aj zrealizuje. Vieme, ako sa vláde chronicky nedarí eurofondy čerpať, keď najnovšie nesplnila ani podmienky na využívanie grantov na boj s chudobou.
Metán je 80-krát horší klimatický plyn ako CO2. Dnes sa pri výrobe používaných fosílnych palív do atmosféry uvoľňuje alebo zámerne vypúšťa veľké množstvo metánu. Rutinné uvoľňovanie alebo úniky zo zanedbanej infraštruktúry sú úplne normálnou vecou. A pritom metán je vlastne ten fosílny plyn, ktorý bol tak minulú jeseň drahý, ktorý sme šetrili všetci, a hovorili sme, ako nám bude chýbať. Toto všetko sa totiž dialo v čase, keď sme sa báli, či budeme mať čím kúriť. A vlastne čo nám stačí na to, aby sme dotiahli kohútiky, vymenili ventily. Aby sme, a o to sa v tej legislatíve a v našich pripomienkach snažíme, dali priestor inováciám, dali priestor novým technológiám nato, aby sme vedeli zistiť, kde sú úniky, detekovať ich a opraviť. Teraz tá situácia vyzerá tak, ako keby sme nechali kvapkať vodu z kohútika. A s tým musíme prestať, pretože plytvanie je niečo, čo nám poškodzuje planétu, ale aj peňaženky. Medzinárodná energetická agentúra, vedci, ekonómovia sa zhodujú, že máme v rukách relatívne lacné nástroje, ktoré môžu zabrániť zvyšovaniu priemernej globálnej teploty a zároveň prispieť k našej energetickej bezpečnosti. Znižovanie emisií metánu sú presne tieto nástroje. Nesmieme zabúdať na to, že tento problém sa netýka iba Európy, a preto som rád, že sa snažíme ovplyvniť emisie aj mimo Európskej únie, ktoré takpovediac skryte importujeme. A verím, že na najbližšej klimatickej konferencii pokročíme aj v globálnom nástroji na znižovanie emisií metánu. Možno tým, že mu dáme cenu. Opatrenia proti úniku metánu sú technologicky aj finančne dostupné. Bolo by chybou ich nevyužiť.
Vážená pani predsedajúca, dôležitou úlohou chorvátskeho predsedníctva bude posun v rokovaniach o dlhodobom európskom rozpočte. Odchodom Veľkej Británie nám na strane príjmov vzniká diera, ktorú treba reflektovať v znížení výdavkov. Nepovažujem za šťastné, že niektoré štáty chcú namiesto toho výpadok príjmov nahradiť novými európskymi daňami a vyššími príspevkami členských štátov. To, čo potrebujeme, je zlepšenie hospodárenia s tým, čo máme. Slovensko, ktoré reprezentujem, je čistým príjemcom európskych peňazí. Náš volič ale veľmi dobre chápe, že menej európskych príjmov znamená aj menej európskych výdavkov. To, čo však nechápe, je, prečo sa eurofondy míňajú roky podľa rovnakého kľúča, keď sú často sprevádzané neefektivitou. Vyzývam preto Radu, aby si pri rokovaniach jasnejšie zadefinovala ciele svojich politík a kriticky zhodnotila efektívnosť programov, ktorými ich dosahuje.
Vážená pani predsedajúca, bez ohľadu na to, či digitálne euro bude, alebo nebude, právo na hotovostné platby musí zostať zachované. Totižto, čo by znamenal prechod len na čisto digitálnu menu? Na jednej strane úplne nekontrolované digitálne meny znamenajú vážne riziká prania špinavých peňazí, financovania terorizmu, štátnych prevratov alebo vojen. Na druhej strane príliš kontrolované digitálne meny môžu vlády zneužívať na sledovanie svojich občanov, kontrolu občanov, prípadne na nútenie, aby ľudia kupovali len tie správne veci, alebo, čo je horšie, v prípade potreby jednoducho dokážu nepohodlným občanom ich digitálne peniaze jedným kliknutím doslova a do písmena vypnúť. Veď si len spomeňme na protestujúcich kanadských kamionistov, ktorým kanadská vláda počas covidu zablokovala prístup k ich súkromným peniazom, a zachránila ich vtedy jedine hotovosť. A práve preto hotovosť musí zostať aj naďalej zachovaná nielen ako platobný prostriedok, ale najmä ako nástroj osobnej slobody občanov.
Hlasovanie bude možné od 20:00 hodiny, odteraz do 21:15. Použije sa pri tom rovnaký spôsob hlasovania ako počas predchádzajúcich hlasovaní. Pri všetkých hlasovaniach sa bude hlasovať podľa mena. Týmto vyhlasujem druhé hlasovanie za otvorené. Ako som povedal, hlasovať môžete do 21:15. Výsledky tohto druhého hlasovania budú oznámené zajtra ráno o 8:30 hod.
Vážený pán predsedajúci, som europoslanec zo Slovenska. Som povinný rešpektovať názor vlády Slovenskej republiky. Vláda Slovenskej republiky v programovom vyhlásení, ktoré dnes bolo schválené, doslovne cituje, dovolím si citovať aj ja: “Vláda Slovenskej republiky radikálne odmieta pokusy nahradiť jednomyseľnosť kvalifikovanou väčšinou. Vláda Slovenskej republiky radikálne odmieta zrušenie práva veta. Vláda Slovenskej republiky radikálne odmieta neodôvodnené presúvanie kompetencií z členských štátov na Európsku úniu. Vláda Slovenskej republiky radikálne odmieta rušenie doterajšieho rozhodovania v inštitúciách Európskej únie, ktoré si vyžadujú súhlas všetkých členov Európskej únie.” Preto budem ako poslanec Slovenskej republiky hlasovať proti revízii daných zmlúv a tvrdím, že každý europoslanec zo Slovenska, pokiaľ by hlasoval za revíziu týchto zmlúv, hlasoval by proti vlastnému štátu a hlasoval by proti vôli občanov Slovenskej republiky.
Pani predsedajúca, pani komisárka, máme pred sebou naozaj ťažkú zimu. Prichádza platobná neschopnosť mnohých podnikov, utlmovanie výroby a aj prepúšťanie. A upadanie mnohých domácností až do chudoby. Okrem opatrení, ako je zastropovanie cien rôznych zdrojov energie alebo prípadne limitovanie príjmov niektorých energetických spoločností vyrábajúcich elektriku za nízke výrobné náklady, ktoré musia byť ale dočasné, my potrebujeme ale aj ďalšie opatrenia. A to je hlavne rýchlu a adekvátnu odpoveď našim ľuďom, ktorí nás právom žiadajú o pomoc. A im je jedno, či to robíme cez zdanenie nadmerných ziskov energetických spoločností, alebo cez dotovanie cien energií zo strany týchto spoločností. Jednoducho, my musíme tieto miliardy od týchto bohatých spoločností preniesť k tým chudobnejším ľuďom a hlavne domácnostiam. Dnes je jasné, že za vysoké nemôže iba Putin, to je iba výhovorka. Ale aj naše zlé rozhodnutia z minulosti a takisto špekulácie rôznych hedgových fondov, hlavne na amsterdamskej burze, kde ako vieme, za požičané peniaze oni môžu tlačiť ceny plynu hore. Ak hovoríme o solidarite odvodov Európy, nemôže byť len odporúčanie menej kúriť, alebo menej svietiť a šetriť. My nemôžeme odporúčať chudobným šetriť, lebo je to absurdné, ako keby sme hovorili hladujúcemu, aby jedol menej. My potrebujeme jednoducho silné sociálne opatrenia. A tie vlády, ktoré majú nedočerpané štrukturálne fondy, musia dostať možnosť využiť ich aj na sociálne kompenzácie pre domácnosti a pre podniky.
Vážený pán predsedajúci. To, čo európska politika voči Rusku dnes potrebuje asi najviac, je realizmus. Je jasná predstava o tom, kde sú v tom vzťahu naše záujmy, kde sú hrozby a čo vieme realisticky dosiahnuť dialógom s Moskvou, alebo čo nevieme dosiahnuť. A nemá naozaj zmysel postaviť európsku politiku voči Rusku na démonizácii Putina alebo Rusov. Ale rovnako nemá zmysel postaviť ju na naivnej viere, že Moskve dnes záleží a má úprimný záujem na dobrých vzťahoch s Európskou úniou a rešpekt medzinárodnému právu, lebo nemá. A realizmus nám hovorí, že Rusko robí a naďalej bude robiť kroky na oslabenie našich demokracií, našej jednoty, našej bezpečnosti a suverenity našich partnerov. A preto našou základnou povinnosťou je brániť sa. Brániť naše záujmy, naše demokratické inštitúcie proti štátnemu terorizmu, proti politickej destabilizácii, špinavým peniazom alebo proti kyberútokom. Tými nástrojmi, ktoré dobre popisuje táto správa. Samozrejme, hľadajme oblasti, kde môžeme s Rusmi spolupracovať. Pripravujme sa na postputinovu éru, ale stratégiu musíme postaviť na realite, ktorá sa tak skoro nezmení.
Pán predsedajúci, vieme, čo nám hrozí. Už teraz nám to dáva planéta pocítiť. Suchá, záplavy, neúroda, extrémne horúčavy. Tie, čo sme zažili doteraz, však podľa vedcov boli len malou ochutnávkou toho, čo nás čaká, ak nebudeme konať. Klimatická kríza je tu, a ide nám o prežitie. Kríza však môže byť aj príležitosťou. Príležitosťou posunúť Európu, a teda aj Slovensko, dopredu. Príležitosťou pre progres. Je načase prestať plytvať a začať energiu využívať efektívne. Rozbehnúť rozvoj skutočne zelenej energie, ktorá dáva ľuďom prácu a neničí prírodu. Podporiť zelené inovácie namiesto dotovania ničenia planéty. Máme v rukách príležitosť zmeniť priemysel a umožniť mu byť nielen zelený, ale aj konkurencieschopný v 21. storočí. A takým bude len vtedy, keď nebude ničiť planétu a jej klímu. Naše lesy a naša pôda nám vedia pomôcť, pretože ony najlepšie zachytávajú uhlík z atmosféry. A je na nás, či im pomôžeme stať sa súčasťou riešenia, alebo budú viac a viac súčasťou problému. Pretože len zo zdravej pôdy sme aj my živí. Živá pôda nám pomáha zachytávať uhlík najlepšie. Preto potrebujeme samostatný a záväzný cieľ pre uhlíkové farmárstvo. Ochrana klímy je o spravodlivosti, zodpovednosti k Európankám a Európanom. Chce to však aj vašu odvahu a odhodlanie.
Pán predsedajúci, vítam túto rozpravu, pretože je načase, aby sme si povedali niekoľko tvrdých právd. Faktom je, že politiku EÚ voči Južnému Kaukazu možno najlepšie charakterizovať ako politiku diplomatického zanedbávania a strategického zlyhávania. Keď Azerbajdžan v roku 2020 zaútočil na Náhorný Karabach, členské štáty Európskej únie vrátane Slovenskej republiky a predsedu vlády Roberta Fica napriek embargu predávali Azerbajdžanu zbrane. Keď Azerbajdžan vyhladoval arménske obyvateľstvo Náhorného Karabachu, podpísali sme s Alijevovým režimom dohodu o strategickom partnerstve. Ignorovali sme dokonca dôkazy o tom, že plyn, ktorý nám Alijev predáva, je pravdepodobne ruský. Keď Alijevov režim pred fingovanými prezidentskými voľbami uväznil obhajcov ľudských práv, Charles Michel zablahoželal Alijevovi k víťazstvu. A čo robíme teraz, keď Alijev a predstavitelia režimu spochybňujú samotnú územnú celistvosť Arménska? Kolegovia, toto sú vážne morálne a diplomatické a strategické zlyhania. Rovnaké zlyhania pri dodržiavaní našich vlastných zásad využil Vladimír Putin. Naše hodnoty a zásady nie sú našou slabosťou, ale sú našou silou. Preto teraz potrebujeme konečne preukázať jasný postoj voči Alijevovmu režimu, a to aj prostredníctvom sankcií tak, aby sme odkázali a odrádzali od agresie, a nie ju umožňovali. Zároveň potrebujeme prehlbovať vzťahy s Arménskom najmä v oblasti obchodu, bezpečnosti a obrany a podporovať demokratické reformy.
Výhra ale v skutočnom svete, dámy a páni, nie v tom tlačovkovom, nie v tom online svete, znamená zodpovednosť. Zodpovednosť za stav, v akom sa nachádza naša krajina. Zodpovednosť za to, že všetci občania sa budú mať lepšie po tom, ako dovládnete. Lebo raz dovládnete. Premiér Fico môže kričať, zavzdušňovať sa, ukazovať prstom okolo seba. Ale to je všetko. Slovenskí občania sú európski občania. A ako takí žijú vo svete pravidiel. Ak bránite spravodlivosti a chránite len pár svojich vyvolených kamarátov, a na spravodlivosť pre všetkých kašlete, sú za to dôsledky. V Európe platí spravodlivosť pre všetkých. Ak občanom Slovenska beriete možnosť mať vlastný informovaný názor pomocou slobodných a nezávislých médií, sú za to dôsledky. Slobodné médiá sú jedným z pilierov európskej spoločnosti. Ak si myslíte, že môžete, tak nemôžete. Pretože európska spoločnosť je aj spoločnosťou pravidiel. A za to, ako sú tieto pravidlá dodržiavané, môže dnes len a len premiér Fico so svojou vládou. Presne preto sme tu dnes s kolegami zo všetkých členských krajín. Toto nie je žiadna pomsta z Bruselu, ale jedno jediné: neschopnosť premiéra Fica vládnuť slušne a podľa pravidiel.
Ľudia so zdravotným postihnutím bojovali za túto legislatívu pätnásť rokov. Som veľmi rada, že predbežná dohoda vznikla medzi všetkými troma inštitúciami Európskej únie a je veľmi ambiciózna a je veľmi vyvážená. A špeciálne by som sa teda chcela poďakovať ako raportérka všetkým tým, ktorí boli pri týchto rokovaniach, pretože od úplného začiatku bol nadštandardný vzťah medzi všetkými troma inštitúciami, pokiaľ ide o tento  Európsky preukaz pre osoby so zdravotným postihnutím bude slúžiť ako doklad o uznanom postavení osoby so zdravotným postihnutím v celej Európskej únii. Jeho držiteľa bude oprávňovať, aby počas krátkodobého pobytu v inom členskom štáte mal úplne rovnaký prístup k osobitným podmienkam alebo preferenčnému zaobchádzaniu, aké ponúkajú súkromné subjekty alebo verejné orgány príslušného členského štátu pre svojich štátnych príslušníkov so zdravotným postihnutím. Obdobne európsky parkovací preukaz umožní osobám so zdravotným postihnutím prístup k rovnakým parkovacím podmienkam, aké sú k dispozícii v inom členskom štáte pre ich občanov. Parlament počas rokovaní dosiahol niekoľko zlepšení pôvodného textu Komisie, aj keď musím povedať, že text, ktorý vzišiel z Európskej komisie, bol sám o sebe veľmi fajn.  Po prvé sa Európskemu parlamentu podarilo rozšírenie rozsahu pôsobnosti preukazov nad rámec krátkodobých pobytov do troch mesiacov aj na účastníkov programov mobility Európskej únie. To znamená, že napríklad osoby so zdravotným postihnutím, ktoré študujú v zahraničí v rámci programu Erasmus, budú môcť kartu používať počas celého trvania svojho štúdia v zahraničí. Toto je veľká vec. Parlament tiež zabezpečil, že preukaz zdravotne postihnutému musí byť vydávaný a obnovený bezplatne. Toto nebolo úplne samozrejmé pre všetky členské štáty Európskej únie, na strane Rady sme videli, ako sa tomu bránia.  Komisia do jedného roka od uplatňovania smernice posúdi všetky zostávajúce nedostatky, ktoré sa týkajú voľného pohybu osôb so zdravotným postihnutím, aby sa toto posúdenie zohľadnilo pri rozhodovaní o ďalších opatreniach Európskej oblasti Európskej únie v tejto oblasti a ja pevne verím, že tie ďalšie kroky budú nasledovať. Členské štáty sa môžu rozhodnúť, či budú parkovací preukaz vydávať bezplatne alebo za poplatok, ale v prípade, že sa rozhodnú vyberať poplatky, Parlament opäť zaviedol poistku, že prípadné poplatky nesmú presiahnuť administratívne náklady.
Pani predsedajúca, náš spoločný európsky trh, ktorého tridsiate výročie si tento rok pripomíname, je jeden z najúspešnejších európskych projektov. Je tomu tak aj preto, lebo kladieme veľký dôraz na práva a ochranu spotrebiteľov a stávame sa tak jednotkou v globálnom meradle. Aj tu však nástupom nových technológií potrebujeme našu legislatívu inovovať. Súčasťou zodpovedného prístupu k planéte neodlučiteľne patrí aj hospodárne využívanie výrobkov a zvyšovanie povedomia o význame takéhoto prístupu. Z nedávnych štúdií Komisie vyplýva, že až 80 % spotrebiteľov tvrdí, že je pre nich ťažké nájsť informácie o tom, ako ľahko je možné výrobok opraviť. Nová legislatíva posilňuje právo spotrebiteľa na prístup k dôležitým informáciám o životnosti, opraviteľnosti výrobkov, ich vhodnej údržby či dostupných aktualizáciách v prípade softvéru. To všetko má za cieľ viesť našich spotrebiteľov k dostatočne zodpovednému rozhodnutiu o kúpe, čím sa prispeje aj k udržateľnejšej spotrebe. Nové pravidlá zároveň posilňujú spravodlivé a transparentné vzťahy aj medzi firmami a koncovými zákazníkmi prostredníctvom prísnejšieho zákazu nejasných a nepravdivých informácií o výrobkoch z pohľadu udržateľnosti. Som preto presvedčený, že práve tento návrh nám môže pomôcť k efektívnejšiemu narábaniu so zdrojmi, ktoré máme k dispozícii a tiež k udržateľnému rozvoju nášho trhu.